《别韩孟郁》
明代·李之世

夙昔奉君子，妙言契金兰。摘文奋逸藻，绝景蹑高坛。

大雅久沈奋，沦代在其间。竦身赴瑶池，接翮汎清澜。

云胡中道乖，临风戢飞翰。羽毛正催颓，文采失斓斑。

流波逝东海，卷蓬没西山。轸念属睽违，何由展话言。

京洛盛遨游，鲜服簪华冠。敝裘履霜雪，谁怜范叔寒。

岂无绿绮琴，知音久不弹。因风扬妙曲，泠泠中肺肝。

所贵心不渝，母令积思攒。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。